CELEX: 62021CN0429
Language: sk
Date: 2021-07-14 00:00:00
Title: Vec C-429/21: Návrh na začatie prejudiciálneho konania, ktorý podal Rechtbank Amsterdam (Holandsko) 14. júla 2021 – Európsky zatykač vydaný proti TZ, ďalší účastník konania: Openbaar Ministerie

13.9.2021   
            
            
               SK
            
            
               Úradný vestník Európskej únie
            
            
               C 368/13
            
         
      Návrh na začatie prejudiciálneho konania, ktorý podal Rechtbank Amsterdam (Holandsko) 14. júla 2021 – Európsky zatykač vydaný proti TZ, ďalší účastník konania: Openbaar Ministerie
      (Vec C-429/21)
      (2021/C 368/13)
      Jazyk konania: holandčina
      
         Vnútroštátny súd, ktorý podal návrh na začatie prejudiciálneho konania
      
      Rechtbank Amsterdam
      
         Účastníci konania pred vnútroštátnym súdom
      
      
         Európsky zatykač vydaný proti: TZ
      
         Ďalší účastník konania: Openbaar Ministerie
      
      
         Prejudiciálne otázky
      
      
                  1.
               
               
                  Má sa článok 28 ods. 3 rámcového rozhodnutia 2002/584/SVV (1) z hľadiska práva na účinnú súdnu ochranu vykladať v tom zmysle, že:
                  
                              —
                           
                           
                              osoba odovzdaná do členského štátu, ktorý na ňu vydal zatykač, má vykonať svoje právo na vypočutie v členskom štáte, ktorý vydal zatykač, pokiaľ ide o žiadosť o súhlas s následným odovzdaním podľa článku 28 ods. 3 rámcového rozhodnutia 2002/584/SVV, a to v konaní o výkone európskeho zatykača, ktorý následne vydal tretí štát za skutky spáchané pred odovzdaním, alebo
                           
                        
                              —
                           
                           
                              táto osoba má vykonať svoje právo na vypočutie v členskom štáte, ktorý ju predtým odovzdal, pričom ju má vypočuť vykonávajúci súdny orgán v konaní, ktorého predmetom je udelenie súhlasu s následným odovzdaním?
                           
                        
            
                  2.
               
               
                  Ak má odovzdaná osoba vykonať svoje právo na vypočutie v súvislosti so žiadosťou o súhlas s následným odovzdaním v zmysle článku 28 ods. 3 rámcového rozhodnutia 2002/584/SVV v členskom štáte, ktorý ju predtým odovzdal, akým spôsobom jej to tento členský štát má umožniť?
               
            
         (1)  Rámcové rozhodnutie Rady z 13. júna 2002 o európskom zatykači a postupoch odovzdávania osôb medzi členskými štátmi (Ú. v. ES L 190, 2002, s. 1; Mim. vyd. 19/006, s. 34).